La primera trobada internacional de castells, organitzada aquest cap de setmana a Londres, ha estat un èxit. Des de divendres i fins diumenge, els Castellers of London i els seus companys de París han dut a terme diverses actuacions arreu de la capital britànica però el plat fort ha estat l'acte d'aquest diumenge a 'Spitalfields Market', a tocar de la City. Durant l'actuació, la colla convidada, els Castellers de París, ha aconseguit carregar i descarregar un 3 de 6. Mai abans s'havia aconseguit aquesta fita fora de Catalunya. La trobada, a més, ha constat la bona sintonia entre les dues colles i ha obert la porta a futures trobades internacionals. "Fer castells té molta força d'integració", explica a l'ACN el cap de colla dels Castellers of London, Jan Creixell, "és igual d'on vinguis o quina edat tinguis, una bona excusa per trobar-se gent diferent". Ho sap bé Steve Anderson, un britànic que va quedar enamorat dels castells en viatjar a Catalunya i que ara forma part de la colla londinenca. "És difícil explicar-ho a algú que no ho ha vist mai, sobretot quan els has de dir que els més menuts pugen a dalt de tot", confessa Anderson. Tot i això, el fet casteller és cada vegada més conegut internacionalment. "Sorprèn la gent que ho coneix o que fins i tot n'ha vist alguna vegada", explica Creixell, que assegura que el que més els preocupa és "les mesures de seguretat". ´ Per això, confessa, no ha estat fàcil aconseguir actuar a Spitalfields Market. "Havíem d'avançar una mica com a colla, tenir més estructura i estar més preparats per poder-nos-ho plantejar", explica Creixell. Tot i això, feia temps que estaven en contacte amb els Castellers de París i els de Copenhaguen per poder celebrar una trobada internacional. "L'actuació que vam fer al Borough Market de Londres, per Sant Jordi, ens va acabar d'empènyer; va venir molta gent i vam veure que els castells interessaven", recorda. Castellers arreu del món El nombre de colles castelleres fora de Catalunya ha crescut en els darrers anys. "Potser la més gran és la de Xina, els Castellers de Hangzhou", explica Creixell "però també n'hi ha a Xile, Montreal, Copenhaguen, París entre d'altres". L'èxit de la primera trobada internacional de castells encoratja les colles a pensar en noves actuacions fora de Catalunya, una iniciativa que, segons el cap de colla dels Castellers de París, Jesús Crespo "és una de les millors maneres de donar-nos empenta i ajudar-nos els uns als altres. "La intenció és repetir, si tot va bé, a París l'any vinent", diu Crespo. "El simbolisme de fer castells fora de Catalunya és molt gran, és una activitat que sorprèn el públic, i a més, reforça els llaços entre les colles", conclou Creixell.

Summary: Èxit de la primera trobada internacional de castells a Londres


La reunió entre els advocats de la multinacional francesa Valeo i els representants dels treballadors de la planta de Martorelles (Vallès Oriental) obre un nou escenari. Si dijous l'empresa va dir als treballadors que suspenia el trasllat de la fàbrica a Saragossa, en la trobada d'avui ho ha matisat. La companyia, informen els treballadors, no descarta marxar a mig o llarg termini, però els garanteix que qualsevol sortida serà negociada amb els sindicats. A partir de dimarts vinent, empresa i treballadors iniciaran una negociació per parlar "de tot". Una de les possibilitats que es podria posar sobre la taula seria la reindustrialització de la planta vallesana per evitar la pèrdua de llocs de treball.

Summary: Valeo diu ara als treballadors que no descarta marxar però s'avé a "negociar-ho tot"  per evitar un final traumàtic


El Centre d'Observació de l'Univers (COU), del Parc Astronòmic Montsec (PAM), inicia la seva onzena temporada amb l'objectiu de consolidar el nombre de visitants, després de l'auge dels darrers anys i del rècord de 35.000 persones assolit la darrera temporada. En concret, des de la seva inauguració el 2009, han visitat el COU d'Àger un total de 305.000 persones. A més, durant el 2018 es van superar per primera vegada els 1.000 paquets turístics venuts. L'impacte econòmic directe de l'equipament per al sector turístic del Montsec se situa entorn dels 2,5 milions d'euros anuals, segons el Consell Comarcal de la Noguera. D'altra banda, el COU iniciarà aquest any els tràmits per obtenir la marca de Turisme Familiar de l'Agència Catalana de Turisme, concretament com a 'Equipament Familiar'. Concepció Cañadell, presidenta del Consell Comarcal de la Noguera, l'entitat gestora del PAM, ha assenyalat que, superats ja els deu anys de funcionament del COU, encaren la nova temporada "amb una clara aposta per la renovació dels continguts per atraure el turisme familiar", que és l"'objectiu estratègic pels pròxims anys". En  aquest sentitha anunciat que el COU iniciarà els tràmits per la consecució de la marca de Turisme Familiar, que atorga l'Agència Catalana de Turisme, concretament com a 'Equipament Familiar'. "Suposaria la primera instal·lació d'Astrorisme certificada amb una marca de turisme familiar" amb la consegüent importància que tindria en la promoció internacional de la destinació a través dels canals de difusió i promoció de l'Agència Catalana de Turisme, ha remarcat Cañadell. El director científic del PAM, Salvador J. Ribas, ha destacat com l'exposició permanent inaugurada al segon semestre del 2018, una nova projecció audiovisual dirigida a les famílies amb el títol 'Lucia i el secret del estels fugaços', que es projectarà a l’Ull del Montsec. Com a complement a aquesta oferta familiar, també s'ha renovat l'activitat 'Descobrim el Sol', amb una nova manera d'observar i conèixer l'astre rei.  Ribas també ha explicat que s'està confeccionant el programa del 6è Festival d'Astronomia del Montsec, que tindrà lloc entre l'11 i 13 d'octubre, i que, pràcticament, ja està enllestit el programa del Cicle de Música sota les Estrelles, que es celebrarà del 8 de juny al 23 de novembre amb la programació de set concerts.

Summary: Més de 300.000 persones han visitat el Parc Astronòmic Montsec des de la seva inauguració el 2009


C's ha sol·licitat un dictamen al Consell de Garanties Estatutàries (CGE) sobre el projecte de llei del Pla Estadístic de Catalunya 2017-2020 i de modificació de la llei d'Estadística del 1998 en considerar que "supera" les competències del Parlament i "posa en perill" la gestió de les dades personals dels catalans deixant-les "en mans del Govern". Així ho ha explicat el portaveu parlamentari de la formació, Carlos Carrizosa, en roda de premsa a la cambra catalana. El diputat ha ressaltat que el projecte legislatiu no respecta la llei estatal de protecció de dades -que és "molt curosa" i que gaudeix de "protecció constitucional de la intimitat". Alhora, Carrizosa ha alertat de les "implicacions que pot tenir fora de la llei" l'ús de les dades personals dels catalans per part de l'executiu de Carles Puigdemont. La petició de dictamen fa caure de l'ordre del dia del ple de dimecres la votació final del projecte de llei. D'altra banda, Carrizosa ha assegurat que mentre que el Govern endinsa Catalunya en un "laberint polític" des del procés participatiu del 9-N del 2014, el seu partit és el que més mesures socials presenta al Parlament.  Així, ha recordat que el ple d'aquesta setmana debatrà el projecte de llei sobre la gratuïtat dels llibres de text escolars, una proposta plantejada per C's arreu de l'Estat. JxSí hi presentarà una esmena a la totalitat i, per tant, "bloquejarà" aquesta iniciativa. Per contra, i de manera "paradoxal", el PP ha acceptat la proposta en el marc de les 150 mesures de l'acord per a la investidura de Mariano Rajoy, ha constatat. El portaveu parlamentari de C's també ha lamentat que l'executiu català desaprofiti les oportunitats de "diàleg" amb l'Estat després de negar-se a assistir a la trobada de presidents autonòmics per negociar el finançament i a la reunió sectorial d'Educació sobre les revàlides. Proposició de llei de "farmàcies assistencials" Per la seva part, el portaveu de C’s en temes de farmàcia, David Mejía, ha presentat als mitjans una proposició de llei perquè les farmàcies puguin accedir a part de l'historial clínic dels pacients (amb el seu consentiment previ) en la prestació de serveis assistencials. L'objectiu és "descongestionar" els centres de salut i "millorar" la col·laboració entre els diferents agents sanitaris.  Mejía ha explicat que, en tot moment, es vetllarà perquè les dades personals dels ciutadans segueixin sent confidencials. A més, ha ressaltat que la iniciativa dóna compliment a un compromís electoral i que ha estat fruit del consens amb diferents associacions professionals del camp assistencial.

Summary: C's porta al Consell de Garanties el Pla Estadístic perquè "posa en perill" les dades personals dels catalans


La diputada no adscrita Elisenda Alamany deixarà el seu escó del Parlament aquest divendres. L'exportaveu dels comuns ha pres aquesta decisió després d'haver tancat un acord per anar de número dos a la llista d'ERC a Barcelona a les properes eleccions municipals. En un comunicat, Alamany ha lamentat que treballar per redreçar el rumb de Catalunya en Comú ha deixat de "tenir sentit" i el més "coherent" és renunciar a l'acta. Per això, ha apostat per renovar l'agenda de polítiques públiques des d'una visió "progressista" i "desacomplexadament" sobiranista. Amb la renuncia d'Alamany i de Joan Josep Nuet, el grup de CatECP recupera els 8 diputats. En el mateix comunicat, Alamany ha recordat que divendres de la setmana passada van presentar l'acord de coalició entre ERC i Nova per l'Ajuntament de Barcelona i que a través de la plataforma Sobiranistes acompanyen les candidatures representatives del sobiranisme progressista. En la nova etapa que inicia vol centrar-se exclusivament en "mirar endavant" amb les forces renovades per construir políticament "horitzons de futur i d’il·lusió que tant vam trobar a faltar tota una generació òrfena de respostes a nivell institucional". Després d'abandonar a mitjans de febrer el grup parlamentari de CatECP, Alamany va passar a ser diputada no adscrita. Precisament Joan Josep Nuet també va anunciar la setmana passada que deixava l'acta de diputat per formar part de la llista d'ERC a les eleccions espanyoles del 28-A. Amb les dues renuncies el grup parlamentari de CatECP recupera els vuit diputats que va aconseguir a les eleccions al Parlament del 21-D. Mentre que el vigatà Marc Parés substituirà Nuet com a diputat, Conchi Abellán podria substituir Alamany en ser la següent de la candidatura.

Summary: Alamany renuncia al seu escó al Parlament de diputada no adscrita i els comuns tornaran a tenir 8 diputats


L'equip de govern de l'Ajuntament de Barcelona ha aprovat provisionalment aquest dijous un pla especial urbanístic d'allotjaments turístics (PEUAT) que fomenta el decreixement de places turístiques al centre de la ciutat, aposta pel manteniment als barris del voltant i només permet un creixement màxim d'11.700 places als barris perifèrics de la ciutat. Així, s'ha creat un cens públic d'allotjaments turístic que preveu que cap establiment turístic substitueixi habitatges i impedeix el creixement d'habitatges d'ús turístic a tota la ciutat. La tinenta d’alcaldia d’Ecologia, Urbanisme i Mobilitat, Janet Sanz, el regidor d’Ocupació, Empresa, Comerç i Turisme, Agustí Colom, i la gerent d'Urbanisme, Aurora López, han presentat la proposta de PEUAT, que a partir de dilluns estarà en exposició pública i que en principi té una vigència de quatre anys. Després de la moratòria hotelera aprovada el juliol de l'any passat i de la prohibició d'obrir nous apartaments turístics des del 2014, el consistori ha elaborat un cens unificat d'allotjaments turístics i ha calculat la saturació en cada barri, respecte la seva concentració i sobre la població resident. La intenció és desmassificar les zones més saturades i mantenir una barreja d'usos a tota la ciutat, intentant respectar el descans i la vida quotidiana dels veïns i mantenint un equilibri de l'espai públic. La mitjana de la ciutat és de 8,7% de població flotant respecte la població resident. En total, hi ha 142.053 places turístiques, 75.500 de les quals són en hotels, més de 41.000 en habitatges d'ús turístics i gairebé 10.000 en albergs de joventut. Així, s'han establert unes condicions de regulació comunes a tota la ciutat, com la prohibició que cap allotjament turístic substitueixi l'ús d'habitatge preexistent a l'1 de juliol del 2015. Els habitatges d'ús turístic (hut) no podran créixer més en el global de la ciutat. A més, quan es tanqui un hut en una zona congestionada de la ciutat, es permetrà una nova alta, amb el mateix número de places en una altra zona descongestionada. A Ciutat Vella, es manté fins el 2019 la possibilitat de reagrupar huts en un sol edifici. La resta d'allotjaments, com hotels, aparthotels, hostals, albergs, residències i apartaments turístics, hauran d'estar en edificis exclusius i en carrers de més de 8 metres d'ample. Les residències d'estudiants tenen una regulació pròpia, ja que no queden afectades pel pla, però hauran d'estar vinculades a un centre docent. La ciutat ha quedat delimitada per quatre tipus de zona. La primera és la més cèntrica i saturada, que inclou tot Ciutat Vella, l'Antiga Esquerra de l'Eixample, la Dreta de l'Eixample, la part més propera al centre del barri de Sant Antoni, el Poble Sec i la Vila de Gràcia. Aglutina més del 50% de les places de la ciutat i compta amb un 23% de població flotant respecte la resident, tot i que al Gòtic i la Dreta de l'Eixample supera el 60%. També inclou molta ocupació de l'espai públic per activitats comercials i de restauració, a més d'importants atraccions turístiques. En aquesta zona s'aposta pel decreixement progressiu, natural i a mitjà termini, uns deu anys, ja que no es permet la implantació de nous establiments ni l'ampliació de places en establiments existents. Quan cessi una activitat, no es permetrà l'obertura d'una altra. La segona zona és la dels barris que rodegen la zona 1, i inclou zones com la resta dels districtes de l'Eixample i Gràcia, els barris de Sants, Les Corts, Sant Gervasi, el Baix Guinardó i la vessant marítima del districte de Sant Martí, amb la Vila Olímpica, el Poblenou i Diagonal Mar. En aquestes zones, la població flotant és el 10% de la resident i conté entre el 30 i el 50% de les places segons el tipus d'allotjament. S'aposta per mantenir el nombre de places i establiments actuals, ja que quan es doni de baixa un establiment se'n podrà obrir un altre amb el mateix nombre de places, però els existents no podran augmentar el nombre de llits. Els nous establiments hauran de mantenir una distància radial de 200 a 300 metres segons les places que tinguin, i els que tinguin més de 350 places hauran de tenir l'aprovació d'un pla especial integral sobre mobilitat i eficiència energètica. La zona 3 inclou la resta de la ciutat excepte la Sagrera, el 22@ i la Marina del Prat Vermell. Són barris sense saturació, amb un 10% de les places hoteleres totals i només un 1,8% de població flotant, i s'aposta per un creixement moderat, amb un màxim de 4.025 places, dividides en cinc grans zones, i sense comptar els huts, que només es podran obrir si hi ha baixes d'aquests establiments al cens global de la ciutat. També s'estableixen distàncies mínimes entre els nous establiments que van dels 150 als 250 metres. Els huts que s'hi estableixin no podran substituir habitatge existent i no es podran obrir en edificis on hi hagi habitatges, sinó que hauran de compartir espai amb usos comercials o d'oficines. S'estableix una densitat màxima d'huts per cada illa. Per últim, la zona 4 és la dels barris de la Marina del Prat Vermell, 22@ i la Sagrera. En el primer cas es podran obrir fins a 1.480 places en un barri que preveu una població futura màxima de 24.700 habitants. A la Sagrera es podran obrir unes 3.000 places a l'entorn de l'estació ferroviària i podran ocupar un màxim de 78.500 metres quadrats sobre un total de 560.000. Al 22@ es podran fer un màxim de 3.200 places, sobretot a la zona de Llevant, per sobre de la Diagonal i allunyats de la plaça de les Glòries. D'altra banda, també s'han establert unes àrees de tractament específic als barris antics de Sants, Les Corts, Sarrià, Horta, Sant Andreu del Palomar, Camp de l'Arpa, Poblenou, Farró, Sant Ramon Nonat i Vilapicina. Es tracta de nuclis històrics amb carrers estrets i edificis baixos, on no es podran obrir establiments de més de 100 places ni amb façanes superiors als 18 metres de longitud, entre altres condicionants. En el cens ja s'inclouen les 8.000 places que actualment estan en construcció. De fet, des del 2013 s'han creat 4.000 places. A causa de la moratòria aprovada per Colau a l'inici del mandat, hi ha 64 llicències afectades. Dels 16 projectes que ja estan en tràmit, 15 són a les zones 1 i 2, i per tant no es podran materialitzar, mentre que un és a la zona 3. De les 22 sol·licituds presentades abans de la suspensió, 14 no es tramitaran perquè són de les zones 1 i 2, on no es poden obrir nous establiments. Només a la zona 2 es podrà obrir una residència estudiantil. A la zona 3 s'obriran quatre establiments, i al 22@ de la zona 4, tres més, un dels quals és una residència universitària. Janet Sanz ha dit que el cens i l'ordenació de les places turístiques era una demanda històrica de moltes entitats i ciutadans, que el situen com un dels primers problemes de la ciutat, i que ara es podrà regular millor el creixement, per repartir-lo per tota la ciutat, evitar "la bombolla immobiliària" i el "caos turístic", sense "voler anar en contra de ningú".

Summary: L'Ajuntament de Barcelona aposta pel decreixement d'allotjaments turístics al centre i un creixement limitat a la perifèria


L'alcaldessa de Girona, Marta Madrenas, fa una crida a mantenir el "confinament estricte" a partir del dimarts. Tot i que l'Estat  hagi anunciat que permetrà que els treballadors no essencials tornin a la feina, Madrenas demana a les empreses que "en la mesura que puguin" facin teletreball i que les sortides dels empleats siguin les "mínimes" possible. Per evitar una falsa sensació de relaxament, la Policia Municipal serà molt més ferma per garantir el confinament. A la ciutat, ja s'han posat fins a 1.700 denúncies. D'altra banda, perquè la represa del curs a distància no creï problemes a les famílies amb bretxa digital, l'Ajuntament demana als veïns obrir les xarxes wi-fi i s'ofereix a dur dossiers als alumnes que no tinguin Internet.

Summary: Madrenas fa una crida a mantenir el "confinament estricte" a partir de dimarts i diu que la policia serà molt més ferma


La Junta Electoral Central (JEC) ha assegurat que els dos magistrats de la sala del Tribunal Suprem que jutja l'1-O, que també són membres de l'àrbitre electoral, no participen en les deliberacions relacionades amb la causa. Es tracta d'Ana María Ferrer i Luciano Varela. La JEC ha emès una declaració institucional per defensar la "independència" i la "imparcialitat" dels magistrats en la qual remarca que els dos jutges "ni han assistit, ni participat en la deliberació, ni votat cap assumpte" relacionat amb "queixes, reclamacions o recursos" que puguin estar relacionats "directa o indirectament" amb la causa sobre Catalunya que es jutja al Suprem. L'àrbitre electoral delibera aquest dijous sobre les peticions de JxCat i ERC perquè els candidats al 28-A en presó preventiva puguin fer actes de campanya a les presons madrilenyes.  El fet que Ferrer i Varela no participen d'aquestes decisions "és un fet que està plenament acreditat a les actes de les sessions de la Junta Electoral Central", diu el document, que busca desmentir "les notícies aparegudes que es refereixen a un fet notablement fals que compromet greument el funcionament" de la JEC. La declaració de l'àrbitre electoral no concreta quines són aquestes notícies.

Summary: La JEC assegura que els dos magistrats del Suprem que jutgen l'1-O no participen en les deliberacions sobre Catalunya


L’Ajuntament de Vilafranca ha aprovat destinar una primera aportació d'1,2 milions d'euros (MEUR) al "pla de xoc" de mesures urgents per pal·liar la crisi social i econòmica derivada de la crisi de la covid-19. La part més important aprovada al ple d'aquest dimarts -700.000 euros- són per a rebaixes fiscals que s'aplicaran en diversos àmbits. Entre altres, es reduirà un 40% la taxa de residus comercials als establiments tancats forçosament, es bonificarà el 100% de la taxa de terrasses fins a finals d'any i es rebaixarà un 25% la taxa de mercats al carrer. També es preveu la bonificació total de la taxa de mercats municipals per als establiments de bar i restaurant, i un 25% de rebaixa als preus del Complex Aquàtic. Els 500.000 euros restants de la primera partida contra la crisi de la covid-19 seran per a ajuts directes urgents a veïns, establiments comercials i entitats.

Summary: Vilafranca del Penedès aprova una primera partida d'1,2 MEUR per al "pla de xoc" contra la crisi de la covid-19


Un motorista ha mort i el seu acompanyant ha resultat ferit de gravetat aquest diumenge al matí en xocar lateralment amb un cotxe a la C-35 a Sant Feliu de Buixalleu (Selva). Segons el Servei Català de Trànsit, l'accident ha passat cap a un quart d'onze del matí a l'altura del quilòmetre 66,2, on per causes que s'estan investigant s'ha produït una col·lisió lateral entre una motocicleta i un turisme. A causa de l'impacte ha mort el conductor del vehicle de dues rodes i el passatger que viatjava amb ell ha resultat ferit de gravetat. Segons el SCT, la C-35 continua tallada en els dos sentits de la marxa des de l'hora de l'accident.  Fins al lloc s'han desplaçat tres patrulles dels Mossos d'Esquadra, una dotació dels Bombers de la Generalitat i dues ambulàncies i l'helicòpter medicalitzat del Sistema d'Emergències Mèdiques (SEM).

Summary: Mor un motorista en xocar contra un cotxe a la C-35 a Sant Feliu de Buixalleu


La vicepresidenta del govern espanyol i ministra d'Assumptes Econòmics i Transformació Digital, Nadia Calviño, ha anunciat que la línia addicional de 40.000 MEUR avalats per l'Institut de Crèdit Oficial (ICO) estarà disponible a partir de la setmana vinent. Durant el ple extraordinari de la Cambra de Comerç d'Espanya, celebrat aquest dijous, Calviño ha explicat que aquesta nova línia no només resoldrà necessitats de liquiditat, sinó que també buscarà "facilitar la inversió en processos de transformació dins d'àmbits com la digitalització o la transició ecològica". Aquesta partida complementarà la línia d'avals de 100.000 MEUR aprovada al març, dels quals encara queden disponibles al voltant de 25.000 MEUR, segons les últimes dades. Tot i l'anunci de la posada en marxa de la nova línia de crèdit, Calviño ha assenyalat que la demanda de crèdits avalats per l'ICO durant les últimes setmanes s'ha alentit, un fet que la vicepresidenta valora com a positiu. "Això vol dir que les empreses necessiten menys finançament i ja comencen a tenir ingressos", ha apuntat. De fet, Calviño també ha destacat que la recuperació econòmica es comença a notar al mercat de treball –ha recordat que més del 76% dels treballadors que estaven en ERTO s'han reincorporat a la feina- i confia que aquesta s'acceleri durant el mes de setembre, quan bona part de les empreses reprenen l'activitat després de les vacances. Durant la seva intervenció, Calviño ha volgut tornar a posar en valor les mesures aplicades pel govern espanyol per fer front a la pandèmia. "Hem fet bé la feina i hem posat les bases per a la recuperació; les mesures han evitat una caiguda interanual del PIB que hauria superat el 25% el 2020 i la pèrdua de tres milions de llocs de treball", ha recalcat. De fet, i segons les previsions de l'executiu, l'economia espanyola creixerà al voltant d'un 10% intertrimestral entre juliol i setembre. Malgrat tot, la vicepresidenta també ha manifestat que "queden mesos molt complicats" i que la situació no s'estabilitzarà fins que no es trobi una vacuna que freni l'expansió de la covid-19. En aquest sentit, també ha agraït el paper de la Unió Europea, que ha aprovat grans plans d'ajudes per als diferents estats membres. A l'Estat arribaran 21.300 MEUR del SURE (el fons europeu contra la desocupació) i 141.000 MEUR del fons europeu de recuperació, també anomenat 'Next Generation EU'.

Summary: Calviño anuncia que la línia addicional de 40.000 MEUR de crèdits ICO estarà disponible a partir de la setmana vinent


Després de reunir-se amb  representants de l'Ajuntament de Barcelona i de la Secretaria d'Igualtat, Migracions i Ciutadania, membres de la tancada antiracista que ocupa l'antiga escola Massana de Barcelona des del 22 d'abril passat s'han reunit aquest dilluns amb el subdelegat del govern espanyol a Barcelona, Emilio Ablanedo. En la trobada s'han exposat les diverses reivindicacions que recull el col·lectiu com ara la derogació de la llei d'estrangeria que, segons els portaveus de la tancada, genera ''tracte discriminatori i racista'' per part de la pròpia administració.  Així mateix, entre les demandes presentades també s'hi ha tractat la situació dels menors no acompanyats sense documentació que arriben a Catalunya i que, abans que tinguin complerta la prova d'edat, es poden internar al CIE i per tant, ser expulsats.  Els immigrants han traslladat al subdelegat les conseqüències de la llei d'estrangeria per als col·lectius més vulnerables  i per això, s'ha demanat la derogació d'aquest text. Tot i això, els representants de la tancada que han assistit a la trobada, han demanat que mentre aquesta situació no es dona, cal que es compleixi el què estableix la llei pel que fa a cites prèvies i terminis burocràtics i administratius ja que consideren que actualment s'estan ''vulnerant drets'' amb aquest marc normatiu. El col·lectiu ha criticat que el govern espanyol els hagi instat a denunciar qualsevol irregularitat per ''judicialitzar'' la situació, mentre que ell s'han exigit que es compleixi el que està establert per llei. Així mateix, han demanat un protocol antiracista que garanteixi aquets drets. A banda de la reagrupació familiar, la desregularització sobrevinguda la formació d'immigrants per part de l'Ajuntament de Barcelona i la Generalitat, i la despenalització de la venda ambulant –propostes que ja han presentat a les altres administracions- el col·lectiu ha demanat, els immigrants i refugiats han denunciat la situació que pateixen part dels menors no acompanyats que arriben a Catalunya sense documentació i per tant, sense poder acreditar la minoria d'edat que asseguren tenir. Ainhoa Dujeivi ha assegurat que mentre s'allarga el tràmit de fer aquestes proves, els menors no acompanyats poden acabar en un centre d'internament d'estrangers i, per tant, ser expulsat del país. Recorda, en canvi, que la llei fixa que la responsabilitat, en aquests casos ''de dubte'', la DGAIA s'ha de fer càrrec d'aquests joves en centres d'acollida fins que l'edat sigui acreditada.

Summary: Representants de la tancada antiracista demanen al subdelegat del govern espanyol la derogació de la llei d'estrangeria


Els concentrats han organitzat activitats per tot el  cap de setmana com debats, àpats populars i un concert musical ACN Barcelona.-Les persones concentrades a l'Institut d'Educació Secundària de l'Escola del Treball han fet una crida als veïns de l'Eixample a acudir al centre per mantenir-lo obert durant la nit de divendres a dissabte. Els concentrats, que ja han sumat un centenar de persones abans de les 22h, han començat a aplegar-se en aquest cèntric institut barceloní al finalitzar les classes el divendres a la tarda, amb l'objectiu de mantenir aquest col·legi electoral obert fins que s'iniciï la votació del referèndum d'autodeterminació de diumenge. Els organitzadors de la mobilització han preparat un programa d'actes que ha començat aquest divendres a les 18h amb un berenar popular, debats, contacontes, un sopar de carmanyola i una "nit de bivac amb sac i manta" a partir de les 23h. A partir de dissabte, es farà un esmorzar popular a les 10h, seguit d'activitats per a infants i un dinar popular. Durant la tarda es faran jocs per a nens, debats, un sopar de germanor i una festa de pijames acompanyada d'un concert musical. De cara a diumenge, s'ha organitzat un esmorzar popular a partir de les 5h i una jornada de portes obertes de les 8h a les 21h.  Els voluntaris han començat a organitzar-se en comissions per encarregar-se dels materials necessaris per fer aquestes activitats, així com per donar resposta a les preguntes de la premsa, entre d'altres raons. Fins a les 22h, l'Institut a de l'Escola del Treball encara no ha rebut la visita de la policia.  La direcció del centre va emetre un comunicat el dia 27 de setembre en què afirma que "treballem perquè el procés formatiu del nostre alumnat sigui integral, no només volem formar bons professionals, sinó alhora que siguin bons ciutadans, fomentant entre ells els valors de la llibertat, la igualtat, la solidaritat i el respecte a la diversitat. Som una Escola plural i apostem pel diàleg en la resolució dels conflictes". "Malauradament, trobem que l’exemple que estan oferint alguns dirigents i responsables polítics està molt lluny dels principis i valors que hem expressat. Aquesta direcció vol reprovar la limitació a la llibertat d’expressió i, en general, dels drets dels ciutadans del nostre país, així com les coaccions a les que estan sotmeses les direccions d’alguns centres educatius", sentencia el text.

Summary: Els voluntaris que es troben a l'IES de l'Escola del Treball demanen al veïns que vagin al centre per mantenir-lo obert


La maleta sospitosa que ha obligat a desallotjar l’estació de Sants durant prop d’una hora aquest dimarts a la tarda s’ha trobat, en realitat, en un tren que ja no era a la instal·lació, sinó a cotxeres, segons ha explicat el conseller d’Interior, Jordi Jané. Ha estat un cop allà quan els tècnics d’Adif que feien la revisió final del tren han detectat el paquet, i han decidit retornar-lo a l’estació, segons el mateix conseller. Sembla que el viatge de tornada, l'hauria fet en taxi. Un cop la motxilla ha arribat a l’estació ha estat quan s’ha avisat els Mossos d’Esquadra, que han ordenat el desallotjament de la instal·lació perquè els artificiers del Tedax poguessin determinar si hi havia perill o no. El conseller ha explicat que “per sort” s’ha tractat d’una falsa alarma, però ha demanat a Adif que un fet com aquest no torni a passar. “Quan es veu que hi ha una maleta que ha quedat allà, demano que no es torni la maleta on hi ha molta gent, com l’estació de Sants”, ha dit Jané. El conseller també ha anunciat que aquest dimecres els Mossos d’Esquadra es posaran en contacte amb els responsables d’Adif “perquè fets com aquest en un futur no es tornin a donar”. “No portem a un lloc on hi ha persones una maleta sospitosa que ja no estava en aquell lloc”, ha demanat Jané. Cal recordar que aquesta és la segona vegada en mig any que s’ha de desallotjar l’estació per la presència d’un paquet sospitós. En aquella ocasió la maleta es va detectar en un tren internacional procedent de París.

Summary: La maleta que ha fet desallotjar Sants s’ha trobat en un tren que ja era a cotxeres i s’ha retornat a l’estació


L'equip de govern de Girona proposa apujar impostos i taxes després de set anys de mantenir-les congelades. Segons la proposta d'ordenances que s'ha fet arribar als diferents grups municipals, l'impost sobre béns immobles (IBI) s'apujarà un 2,75%. També experimenten increments altres tributs com l'Impost sobre Activitats Econòmiques (IAE) o, en menor mesura, el que grava les obres que es fan a la ciutat (l'ICIO). Ara bé, en Urbanisme sí que destaquen els increments per a l'obtenció de determinats certificats (que en alguns casos tripliquen els preus actuals). Pel què fa a taxes, per exemple, també s'incrementen les de clavegueram o cementiris. La intenció és portar a ple les ordenances per al 2020 aquest divendres. Després de set anys de mantenir congelats els impostos i les taxes –a excepció de la d'escombraries, per les obres a la incineradora- l'equip de govern de JxCat farà un canvi aquest 2020. Segons la proposta que s'ha fet arribar als diferents grups municipals des de l'àrea d'Hisenda, es preveu que hi hagi un increment per als impostos i taxes de cara al proper exercici.  El document és extens, però per posar alguns exemples, l'equip de govern de Girona proposa incrementar un 2,75% l'IBI o aplicar increments d'entre l'1 i el 6% amb l'Impost d'Activitats Econòmiques (IAE).  En el cas de l'impost de béns immobles, JxCat també proposa però aplicar bonificacions del 50% del tribut a aquells propietaris que instal·lin plaques fotovoltaiques o sistemes d'aprofitament d'energia. I per contra, l'equip de govern també proposa aplicar un recàrrec del 50% de l'impost a aquells titulars de pisos que estiguin buits "amb caràcter permanent".  El document també recull que l'Impost de Construccions, Instal·lacions i Obres (ICIO) s'apujarà tan sols un 0,25%. Ara bé, en urbanisme, allò que sobta, és l'increment de preu que registra l'obtenció de determinats documents. Hi ha casos en què, fins i tot, arriba a triplicar-se (això passa, per exemple, amb els certificats de règim urbanístic, que passen de costar 51,25 euros a 163,55). Clavegueram i cementiris, també a l'alça L'increment que les ordenances per al 2020 apliquen als diferents impostos municipals també es trasllada a les taxes. Aquest és el cas, per exemple, de les de cementiris o clavegueram (que registren increments del voltant de l'1%) i la de servei i control de tinença d'animals (que passa de costar de 33,60 a 34 euros). Aquests increments d'entre l'1 i el 2% també s'apliquen, en general, a aquelles taxes que fan referència a l'ocupació de la via pública (com la instal·lació de cartells publicitaris o paradetes de mercats) i als equipaments municipals (tant pel què fa a les entrades –per exemple, de les piscines- com a l'ús de sales per a determinats actes; per exemple, als centres cívics). L'equip de govern negocia ara amb els diferents grups la proposta d'ordenances municipals per al 2020. La intenció és portar-les a aprovació en un ple extraordinari que se celebrarà aquest divendres a la una de la tarda.


La UE veu amb "gran preocupació" la llei de seguretat de la Xina perquè "posa en risc" l'autonomia de Hong Kong però ha evitat prendre represàlies contra el gegant asiàtic per aquest fet. "Les sancions no resoldran els problemes amb la Xina", ha defensat l'Alt Representant de la UE, Josep Borrell, després d'una reunió dels ministres d'Exteriors europeus on han tractat la situació de Hong Kong. Segons Borrell, la UE continuarà "pressionant" a la Xina a través del diàleg diplomàtic per revertir aquesta decisió.

Summary: La UE deplora el debilitament de l'autonomia de Hong Kong, però evita represàlies contra la Xina


El centre logístic d'Amazon al polígon Mas Blau del Prat de Llobregat ha estat guardonat amb el Premi a la Millor Infraestructura del 2017, atorgat pel Consell Assessor d'Infraestructures de Catalunya. El jurat ha destacat que contribueix a consolidar tant Barcelona com la seva àrea metropolitana com a centre logístic internacional, ja que distribueix productes a altres centres d'Europa. A més, s'ha valorat que el centre logístic ocupi unes 700 persones en l'actualitat, amb previsió que s'arribi a les 2.100 en els pròxims tres anys. El projecte IGLÚ, una nau freda equipada amb els últims avanços en tecnologia d'emmagatzematge en fred promoguda per CILSA, ha rebut una menció especial com a finalista. L'Institut Català del Sòl també ha estat reconegut per la seva gestió i promoció dels terrenys on s'ha desenvolupat el projecte d'Amazon. L'acte ha estat presidit pel conseller de Territori i Sostenibilitat, Damià Calvet. El centre logístic d'Amazon al Prat de Llobregat, que distribueix productes arreu de l'Estat i d'Europa, té una capacitat operativa de 210.000 metres quadrats, amb una inversió de 200 milions d'euros. El centre, que es troba a poca distància de l'aeroport i del port de Barcelona, està operatiu des de l'octubre del 2017 i té una capacitat d'emmagatzematge de 25 milions de productes, amb 22,5 km de cintes transportadores i 50.000 prestatgeries mòbils. A més, ha obtingut la qualificació de construcció sostenible BREE-AM Excellent, cosa que l'ha convertit en l'única amb aquest rang a Catalunya. El projecte IGLÚ rep una menció especial El jurat també ha decidit atorgar una menció especial al projecte IGLÚ, nau de fred ZAL Port, ubicada al Prat de Llobregat, a l'espai que ocupa el Port de Barcelona. Promogut per CILSA, aquest centre d'emmagatzematge de 18.000 metres quadrats permet aprofundir en el desenvolupament d'equipaments logístics, amb una inversió d'uns 12 milions d'euros.    Reconeixement per l'Incasòl L'Incasòl també ha rebut un reconeixement per la gestió i promoció dels terrenys on s'ha dut a terme el centre logístic d'Amazon al Prat de Llobregat. El jurat ha considerat que ha estat gràcies a la feina de l'Incasòl que ha estat possible atraure i consolidar la inversió de l'empresa de venda i distribució a través d'Internet.  'La Nit de les Infraestructures' ha estat presidida pel conseller de Territori i Sostenibilitat. També hi han assistit altres representants de l'administració, com la tinent d'alcalde d'Ecologia, Urbanisme i Mobilitat de l'Ajuntament de Barcelona, Janet Sanz.

Summary: El centre logístic d'Amazon al Prat de Llobregat guanya el Premi a la Millor Infraestructura del 2017


El Grup Municipal del PDeCAT a l’Ajuntament de Barcelona ha acusat el govern d’Ada Colau de despreocupar-se de les polítiques en matèria d’habitatge i permetre ocupacions d’edificis de propietat municipal, com la finca del carrer Sant Ramon, 1, que ha estat desallotjada aquest dijous per la Guàrdia Urbana. La regidora Mercè Homs, també presidenta del Consell del Districte de Ciutat Vella, ha assegurat que aquest edifici del barri del Raval el va comprar l'Ajuntament l'octubre de 2013, quan Xavier Trias era alcalde, amb l'objectiu de destinar els pisos a lloguer assequible. "Després de 4 anys i mig de deixar-ho tot a punt per fer les obres i tots els plecs de clàusules enllestits per fer les adjudicacions, el govern no ha fet la feina", ha denunciat Homs. La regidora del Partit Demòcrata ha advertit que l'ocupació de la finca del carrer Sant Ramon podria repetir-se a altres edificis, ja que assegura que l’Ajuntament no treballa per evitar-ho. En aquest sentit, Homs ha lamentat que "el govern diu que les polítiques d’habitatge són cabdals i prioritàries, però després no fa la feina". "Després ens lamentem si hi ha ocupacions”, ha afegit.

Summary: El PDeCAT defensa que el govern de Trias ho va deixar "tot a punt" per concedir els lloguers del bloc del carrer Sant Ramon


El líder del PP creu que Cs torna als seus orígens per ocupar el forat del centre-esquerra després de la "radicalització" del PSOE ACN Barcelona.-El president del PP, Pablo Casado, ha apel·lat a la "responsabilitat" del líder de CS, Albert Rivera, que ha aixecat el bloqueig als pressupostos pactats entre el president del govern espanyol, Pedro Sánchez, i el líder de Podem, Pablo Iglesias. En un acte a València, Casado ha instat Rivera a "anar junts" contra uns pressupostos que són "la llavor de la recessió" a Espanya. "Demano als partits responsables, a Cs, que els pressupostos no prosperin en la tramitació parlamentària", ha afegit. Segons Casado, amb la decisió sobre els pressupostos, Cs torna als seus orígens per ocupar el forat del centre –esquerra després de la "radicalització" del PSOE. Casado creu que els pressupostos no compleixen ni la previsió d'ingressos ni de despeses i ha denunciat que s'estan pactant a la presó i que són elaborats per assessors de formacions que han "arruïnat" països com Bolívia i Veneçuela.  El líder del PP ha defensat que el seu partit està fent una "oposició responsable" i reivindica que va "estendre la mà" a Sánchez amb els pressupostos si mantenia la senda de dèficit i l'aplicació del 155. Precisament, sobre la suspensió de l'autonomia de Catalunya, Casado ha considerat que cal aprendre dels "errors" del passat tot lamentant que es va aplicar un 155 "escàs" i ha afegit que el 155 és ara "l'únic camí per recuperar una situació insostenible".

Summary: Casado apel·la a la "responsabilitat" de Rivera per "anar junts" contra els pressupostos


Els Mossos d'Esquadra han detingut un jove de 26 anys pel tret que aquest dissabte a la tarda va deixar un noi de 27 anys ferit crític en un habitatge de Sant Boi de Llobregat (Baix Llobregat). L'arrestat és un conegut de la víctima i estava amb ella quan es va disparar l'arma de foc. La policia catalana no descarta que tot plegat es tracti d'un accident però ha detingut el presumpte autor del tret davant "la gravetat de les ferides" i per un suposat delicte de lesions per imprudència. Els fets van passar cap a les 18.02 hores al carrer Blai Net quan es va rebre l'avís d'un home amb una ferida al tòrax per arma de foc. Fins al lloc s'hi van desplaçar tres ambulàncies del Sistema d'Emergències Mèdiques (SEM), que van evacuar l'afectat a l'Hospital de Bellvitge. La policia catalana va negar de bon principi que aquest succés tingués relació amb bandes de delinqüents.

Summary: Detingut un jove de 26 anys pel tret que va deixar un ferit crític a Sant Boi de Llobregat


La situació política a Catalunya no ha afectat el negoci del 75,6% de pimes industrials catalanes mentre que el 18,4% assegura haver reduït les vendes per aquest motiu. És el resultat d'una enquesta de PIMEC sobre l'evolució de la pime industrial catalana el 2017 i les perspectives per al 2018, presentat aquest dimarts. El president de la patronal de les petites i mitjanes empreses, Josep González, ha destacat en roda de premsa la "solidesa i potència" del sector industrial català i ha assegurat que la situació política no ha tingut un impacte rellevant en la pime industrial. "Des de PIMEC som optimistes", ha afirmat González. El director de l'Observatori de PIMEC, Modest Guinjoan, ha celebrat que el 2017 ha estat "un bon any" per a les pimes industrials –un 61% ha augmentat vendes-. De cara a les expectatives per al 2018, Guinjoan ha constatat que l'informe indica que hi haurà una "continuació" dels bons resultats de l'any passat, ja que un 66% dels enquestats espera augmentar la seva activitat global.

Summary: La situació política no ha afectat al 76% de pimes industrials catalanes però un 18% ha reduït vendes, segons PIMEC


Els repartidors de menjar a domicili de la plataforma Uber Eats de Tarragona s'han declarat en vaga. El motiu és que, segons afirmen, l'empresa els ha retallat prop d'un 50% el que els paga per les entregues, sense avís ni negociació prèvia. Asseguren que cobren 0,45 euros el quilòmetre i que, arran de la retallada, no cobreixen els costos que tenen. Tots ells són autònoms i s'han de pagar les cotitzacions, vehicle i material. Afirmen que no tornaran a treballar fins que la companyia apugi les tarifes o s'assegui a negociar. A la ciutat de Tarragona són uns 60 'riders', dels quals més de 40 s'han plantat. La situació afecta els professionals de tot l'Estat i a Reus, Cambrils i Salou també s'han declarat en vaga.  El portaveu dels repartidors de Tarragona, Manuel Antonio Santana, exposa que Uber Eats va imposar la rebaixa el passat 31 d'agost. "Exigim tarifes justes, que respectin la nostra feina. Pertanyem a Uber i treballem com a autònoms", afirma a l'ACN. Per Santana els 'riders' són la clau de l'engranatge de la companyia, perquè acaben sent els que els proporcionen els ingressos. "Nosaltres depenem d'ells, però ells també depenen de nosaltres", assegura.  Els 'riders' expliquen que estan fent viatges de vuit quilòmetres per menys de quatre euros. A més, "la recollida del menjar en llocs llunyans" no la cobren. Amb tot, asseguren que treballen perdent diners. "No ho podem seguir permetent", exclama. Els treballadors reclamen "un mínim d'un euro el quilòmetre", mentre que ara cobren uns 45 cèntims per quilòmetre. "No volem bonificacions ni almoines, només un pagament just", etziba.  Els empleats critiquen que la retallada els va arribar de sobte, sense cap avís previ per part d'Uber Eats i demanen negociar amb l'empresa. "Volem treballar, ens agrada la nostra feina, però volem que es respectin els nostres ingressos", indica. Per aixecar la vaga en tindrien prou amb retornar a les tarifes anteriors i amb establir converses amb l'empresa. Un diàleg que fins ara no s'ha produït mai. "Ens comuniquem amb un representant d'Uber que mai ens dona cap tipus d'informació. Mai hem tingut la capacitat de parlar amb l'empresa, sempre és mitjançant un intermediari", explica. De fet, l'absència de comunicació amb un encarregat ja va fer que fa uns mesos es declaressin en vaga, tal com apunten. Amb tot, es mostren molt decebuts amb la multinacional. "La vaga afecta la plataforma però també restaurants, molts dels quals durant la pandèmia van sobreviure gràcies a aquestes aplicacions. Nosaltres vam arriscar la vida, però ara veiem que no va valer la pena, perquè enlloc de premiar-nos ens han reduït els ingressos", valora. La retallada afecta els repartidors de tot l'Estat. A províncies com Albacete i Castelló també s'han declarat en vaga.

Summary: Els repartidors d'Uber Eats de Tarragona es declaren en vaga per una retallada en el sou de prop del 50%


L'espectacle inaugural de la novena edició de Litterarum ha fet, aquest divendres a la nit, una clara reivindicació de la identitat ebrenca i dels dialectes de la llengua catalana arreu dels Països Catalans. La versió de 'Visitacions' que ha pogut gaudir el públic és una revisió professionalitzada de l'original – que es va crear per encàrrec de la Direcció General de Cultura Popular de la Generalitat per donar a conèixer el patrimoni immaterial de les Terres de l'Ebre-. A 'Cos', amb la dramatúrgia del tortosí Albert Roig, també s'ha visualitzat la petjada del territori, que és bressol de la fira, a través del dialecte tortosí, un dels cinc amb què les protagonistes han dialogat en una obra àgil amb textos del valencià Vicent Andrés Estellés i el mallorquí Blai Bonet. El doble espectacle ha compartit l'eix argumental de l'amor impossible, el desig i la passió desenfrenada. Uns 200 espectadors han gaudit d'aquest inèdit còctel teatral a La Llanterna de Mora d'Ebre, l'escenari de pagament del Litterarum.  L'espectacle inaugural ha començar amb un tast de 'Visitacions', una versió revisada per mostrar-la a Litterarum. La seva creadora, l'escenògrafa ampostina Maria Pons, ha repassar alguns d'aquests elements, com el joc de la morra, les curses de cresols o el toc de corn dels llagoters, i ho ha fet a partir de textos d'escriptors ebrencs com Jesús Montcada, Artur Bladé o Sebastià Joan Arbó, entre altres. L'obra presenta una acció en que els elements patrimonials immaterials ebrencs prenen cos per ser arquetips de les persones quan entra en joc l'erotisme i tot allò que genera: l'atracció, el rebuig, la por i el desig. Amb la intuïció d'una història d'amor impossible ha acabat l'obra per donar pas a la següent representació.   Ha estat el torn de 'Cos. Les Eglògues d'Estellès i el Barri Xino de Blai Bonet'. Cinc actrius, exalumnes de l'Escola Superior d'Art Dramàtic (ESAD) de l'Institut del Teatre han posat sobre l'escenari la dramatúrgia del tortosí Albert Roig que de seguida ha mostrat la passió i el dramatisme de tots dos poetes. Elles, retornades als anys seixanta, també han parlat de l'amor, la passió o el desig de manera clara, contundent, sense esquivar la moralitat, les lloses de l'església, la dictadura franquista o l'homosexualitat. Amb els canons de llum de l'escenari posant l'accent i desviant la mirada de l'espectador d'una dona a l'altra, les ha acompanyat breument la música i sobretot la paraula, cadascuna representants un dels dialectes del català, sense protagonismes de cap d'ells.  Les següents cites del programa Litterarum A la mitjanit, el músic David Caraben i el poeta Jordi Llavina i la poeta Maria Cabrera i Bikimel han revelat el resultat de la residència literària que van fer al mes d'abril, quan van compartir un cap de setmana vora l'Ebre amb l'objectiu que fos el riu que inspirés un resultat d'aquesta experiència que pretén estrenar espectacles literaris a partir d'autors contemporanis i que la direcció de la fira té clar que ha de tenir continuïtat. L'aparador de la llibreria La Bassa de Móra d'Ebre ha estat l'escenari d'aquesta innovadora aposta.  Les representacions, n'hi ha 17 de programades, continuen aquest dissabte al matí quan serà el torn dels espectacles familiars amb textos d'Empar Moliner, Bali Bonet o Pere Calders, entre altres.

Summary: El patrimoni immaterial de l'Ebre i els dialectes del català es reivindiquen en l'acte inaugural de Litterarum


La Guàrdia Urbana de Lleida va detenir dimarts un jove de 26 anys com a presumpte autor d'un delicte contra la salut pública. Una patrulla del cos va observar cap a les 19.40 hores una furgoneta circulant pel carrer Companyia i accedia a Cavallers, en una zona per a vianants. Tot i les indicacions policials, el conductor es va negar a aturar el vehicle i va prosseguir la marxa fins al passatge Empordà, on va abandonar la furgoneta i va fugir corrent mentre era perseguit pels agents. Aquests van comprovar que el vehicle transportava a la part posterior 4.940 grams de marihuana. A les 22.10 hores, el jove es va presentar a les dependències de la Guàrdia Urbana per reclamar el telèfon mòbil que s'havia deixat a la furgoneta. Després de reconèixer els fets, va ser detingut pels agents del cos.

Summary: Detingut després de ser sorprès transportant prop de cinc quilos de marihuana en una furgoneta a Lleida


L’Ajuntament de l’Hospitalet de Llobregat prohibirà deixar els animals de companyia tancats a balcons, terrasses, galeries, finestres i espais oberts entre les 22 h i les 8 h. És una de les incorporacions principals de la nova Ordenança de protecció, control i tinença d’animals, que el Ple municipal ha aprovat aquesta setmana de forma inicial després d’un procés participatiu amb els veïns i les associacions animalistes. El nou text adverteix de la prohibició expressa de deixar els animals tancats a l’exterior durant la nit i tampoc permet deixar-los-hi durant el dia si causen molèsties als veïns. Alhora, la revisió de l’ordenança existent fins ara també obliga els propietaris de gossos a netejar els pipís dels animals que no es facin als claveguerams o als escocells dels arbres. La normativa aprovada inicialment pel Ple –entrarà en vigor quan s’aprovi de forma definitiva abans de finals d’any-, endureix les condicions per tenir cura dels animals domèstics respecte el text que hi havia vigent fins ara. Així, marca que els animals mai poden tenir com a allotjament habitual els vehicles, celoberts, galeries, terrats, patis de ventilació o balcons i en prohibeix la seva estada durant la nit. Incomplir alguna d’aquestes normes suposa una infracció lleu, amb sancions que poden arribar als 750 euros. També poden arribar fins els 750 euros les multes per a aquells propietaris de gossos que no netegin els pipís dels animals si es fan fora dels embornals de les clavegueres o dels escocells descoberts dels arbres. L’ordenança obliga els propietaris a ruixar aigua al punt del carrer on el gos miccioni si ho fa fora de qualsevol d’aquests dos supòsits. En el cas dels excrements a la via pública, la nova normativa estableix que no recollir-los suposa cometre una infracció greu, que es pot sancionar amb multes d’entre 751 i 1.500 euros. D’altra banda, a l’apartat del benestar i protecció dels animals, el text aprovat ara recull  la restricció de l’ús dels animals per a activitats públiques. En aquest sentit, l’Hospitalet prohibeix l’entrada o la instal•lació d’espectacles públics, circs i altres activitats semblants on s’utilitzin o s’exhibeixin els animals.

Summary: L’Hospitalet de Llobregat prohibeix deixar els animals de companyia tancats al balcó durant la nit


Un projecte del Consell Superior d'Investigaciones Científiques (CISC) utilitza dades de mòbils per estudiar de quina manera estan sent efectives les mesures de confinament per aturar la propagació del coronavirus. Els resultats han de servir per millorar les estratègies de distanciament social que es prenguin en futurs brots de covid-19 o d'altres malalties. Un equip multidisciplinari amb experts en computació, demografia, física i estudi del moviment està analitzant dades massives i anònimes obtingudes dels operadors de telefonia i servidors de mapes. Són dades que mostren els canvis en la mobilitat i els contactes socials des que va començar el confinament. El projecte està coordinat pels científics José Javier Ramasco, de l'Institut de Física de Sistemes Complexos (IFISC, centre mixt del CSIC i la Universidad de les Illes Balears), i Frederic Bartumeus, del Centre d'Estudis Avançats de Blanes (CEAB-CSIC) i el Centre de Recerca Ecològica i Aplicacions Forestals (CREAF).  També hi participen equips de l'Institut d'Economia, Geografia i Demografia (IEGD-CSIC); de l'Institut de Física de Cantàbria (IFCA-CSIC); del Centre Nacional de Biotecnologia (CNB-CSIC), així com científics de la Universitat Pompeu Fabra i el Centre Nacional d'Epidemiologia-Institut de Salut Carlos III (ISCIII). El projecte està prefinançat des del CSIC amb una donació d'AENA.  Els investigadors simularan diferents escenaris o estratègies de distanciament social i esperen obtenir resultats que ajudin a decidir si s'activa un confinament més estricte o com planificar l'aixecament d'aquesta mesura. "Esperem que els resultats serveixin per entendre millor els efectes del confinament sobre la dispersió de la malaltia, però també per ajudar en la presa de decisions relacionades amb la revocació de les mesures", explica Bartumeus. Per arribar a aquest objectiu, el projecte inclou diverses fases. Primer es realitza la caracterització de la mobilitat, que s'està coordinant des de l'IFISC a partir de l'aportació de diferents plataformes de dades, com xarxes socials en línia i patrons de mobilitat capturats per registres de telefonia mòbil. Les dades són recollides per les operadores i empreses que participen en el projecte i proveeixen als investigadors de fluxos de viatges agregats entre zones. En cap cas s'accedeix a informació individual, subratllen els responsables del projecte.  Un segon aspecte és el canvi de comportament de les persones a causa de la percepció de risc. Des del CEAB i l'IEGD s'estan desenvolupant enquestes i aplicacions mòbils per quantificar aquests canvis, intentant calcular el seguiment de les mesures de protecció personal per part de la població i quins són els canvis en la quantitat i qualitat dels contactes que tenen. "Aquesta informació és crucial per entendre el procés de contagi", destaca Ramasco. Finalment, totes aquestes dades formen part de models computacionals que s'estan desenvolupant des de l'IFISC i l'IFCA per estudiar els diferents escenaris de sortida de la crisi. "El confinament ha estat generalitzat i relativament sobtat, però per evitar nous brots cal comptar amb simuladors capaços d'avaluar escenaris amb diferents ritmes de tornada a la normalitat, tant per sectors com per zones geogràfiques", adverteix el científic de l'IFISC.  L'epidemiologia del futur El projecte fa servir eines d'intel·ligència artificial i ciència de dades i integra dades massives en temps real de mobilitat humana, enquestes geolocalitzades i models computacionals. És una nova forma de procedir en aquesta branca de la medicina, que combina l'epidemiologia computacional, la demografia digital i models de mobilitat humana.  "En l'estudi es tindran en compte aspectes tan importants com la distribució espacial de la població, l'estructura per edat i la distribució i característiques dels centres sociosanitaris, com hospitals o residències de gent gran. Esperem observar com les mesures de contenció han canviat la mobilitat i el comportament de les persones", afirma Ramasco. La informació i els models que es desenvolupin en aquesta investigació es posaran a disposició pública per a altres usos seguint el model de dades en obert FAIR, sigla en anglès que significa 'trobables', 'accessibles', 'interoperables' i 'reutilitzables'.  Un altre objectiu a llarg termini és establir les bases d'una xarxa d'epidemiologia computacional a l'estat espanyol, com existeix en altres països, i una sèrie d'eines analítiques per ajudar a prendre decisions en situacions futures de crisi epidemiològica, que podrien ser recurrents en un món interconnectat i globalitzat com l'actual, segons adverteixen els experts.

Summary: El CSIC utiliza dades de mòbils per estudiar l'eficàcia del confinament en la propagació del coronavirus


La portaveu de Junts pel Sí, Marta Rovira, ha afirmat aquest dilluns que els diputats del Parlament se senten "absolutament perseguits" i "coaccionats" pel Tribunal Constitucional (TC), que, segons ella, "actua d'una manera inèdita en advertir preventivament d'allò que podem fer i allò que no". Rovira ha declarat aquest dilluns al Tribunal Superior de Justícia de Catalunya (TSJC) com a testimoni en la causa contra la Mesa del Parlament i, segons ha explicat després als mitjans de comunicació, ha assegurat davant la magistrada instructora del cas que l'actuació del TC representa una "ingerència claríssima al dret dels parlamentaris de provocar els debats que ens semblen oportuns, d'acord amb les nostres idees polítiques".

Summary: Rovira afirma al TSJC que els diputats se senten "perseguits" i "coaccionats" pel Constitucional


La circulació als Túnels de Vallvidrera, la C-16, s'ha restablert a tres quarts de deu de la nit, després d'estar més de dues hores tallada al trànsit en els dos sentits de la marxa per un xoc frontal entre dos turismes. En el sinistre, que ha passat cap a dos quarts de vuit del vespre al punt quilomètric 5, han resultat ferides quatre persones, una d'elles de gravetat. Fins al lloc s'han desplaçat quatre dotacions dels Bombers de la Generalitat, 5 ambulàncies del SEM i 6 patrulles dels Mossos d'Esquadra.

Summary: Restablert el trànsit als Túnels de Vallvidrera després de més de dues hores


El projecte 5G Stadium-Realitat Immersiva en esports, desenvolupat per Telefónica i el FC Barcelona, ha convertit el Camp Nou en el primer estadi de futbol amb cobertura estàndard 5G especialitzada. El desplegament d'aquesta tecnologia, tant a les graderies com al terreny de joc, ha de permetre explorar noves modalitats immersives de veure els continguts esportius des de la televisió. Per al president del FC Barcelona, Josep Maria Bartomeu, el projecte erigeix el Camp Nou com un "laboratori d'innovació a disposició de la tecnologia més avançada en telefonia mòbil". El projecte s'ha presentat aquest dimarts al Mobile World Congress (MWC).  La instal·lació de càmeres de 360º en diversos punts del Camp Nou sense necessitat de cables permet retransmetre una experiència immersiva a qualsevol espectador que es trobi a casa seva. Amb unes ulleres de Realitat Virtual, l'espectador pot contemplar el partit des de 'La Llotja', al costat de la porteria, a prop de la banqueta o, en definitiva, triar el punt de vista que vol en cada moment, per veure i sentir el partit com si fos al camp. El desplegament de la tecnologia s'ha fet utilitzant la banda comercial de Telefónica i amb una xarxa estàndard 3GPP d'Ericsson.    "Per al FC Barcelona és un gran orgull que el Camp Nou sigui el primer estadi de futbol amb cobertura 5G interna", ha afirmat Bartomeu en la presentació del projecte. El conseller delegat de GSMA, John Hoffman, ha augurat que amb "la realitat immersiva, les noves generacions experimentaran els esports de forma diferent; oferirà als fans un accés sense precedents i podran experimentar moments únics en poder personalitzar les experiències des de qualsevol angle, amb 360º". En la presentació, també hi han participat el president de Telefónica España, Emilio Gayo, i el CEO de Mobile World Capital Barcelona, Carlos Grau. Mitjançant càmeres de vídeo de 360º connectades per 5G s'han retransmès imatges en directe des del Camp Nou, a més de continguts exclusius d'un entrenament del FC Barcelona a la Ciutat Esportiva Joan Gamper i una visita virtual a l'estadi 5G Barcelona és una iniciativa público-privada que constitueix un hub digital obert i neutral per a la validació i l'adopció de tecnologia i aplicacions 5G en un entorn real de ciutat. La iniciativa està impulsada per la Generalitat de Catalunya, l'Ajuntament de Barcelona, Fundació Mobile World Capital Barcelona, la Fundació i2CAT, el Centre Tecnològic de Telecomunicacions de Catalunya (CTTC), Atos i la Universitat Politècnica de Catalunya (UPC).

Summary: El Camp Nou es converteix en el primer estadi amb cobertura 5G


La ministra de Justícia, Dolores Delgado, ha afirmat que la "certa inestabilitat social" o "fractura social" a Catalunya "també es viu d'alguna manera" entre els jutges, però ha assegurat que "això no impedeix que la feina es desenvolupi amb tota la dedicació, voluntat i entrega de servei públic". Així ha respost la ministra en una atenció als mitjans quan se li ha preguntat si ha tractat amb les autoritats judicials amb qui s'ha reunit aquest dilluns com els jutges estan vivint el clima polític a Catalunya. Sobre el judici dels líders independentistes, que ha de començar en les properes setmanes, Delgado ha destacat que el "més important" és que es pugui "veure i assistir amb tranquil·litat i normalitat". Tot i que Delgado ha viatjat a Barcelona per trobar-se amb diversos representants de la judicatura, no es reunirà amb la consellera, Ester Capella.

Summary: Delgado diu que els jutges viuen la "fractura social" però que "això no impedeix" que treballin "amb tota la dedicació"


El president de la Generalitat, Carles Puigdemont, ha aprofitat la sessió de control del ple del Parlament d’aquest dimecres per replicar les paraules de la vicepresidenta del govern espanyol, Soraya Sáenz de Santamaría, que en anunciar que l’Estat impugnarà l’admissió a tràmit de la Llei del referèndum i que demanarà al TC que obri de nou la via penal contra Carme Forcadell, ha criticat durament els tràmits i ha dit que “ha mort la democràcia” amb el que està fent el Parlament. Per a Puigdemont, Santamaría s’ha dedicat a “amenaçar i insultar els catalans” amb les seves paraules, i per això ha volgut avisar que el Govern hi farà front. “Contra l’amenaçocràcia, nosaltres democràcia”. Des de Cs i PPC, però, han carregat contra el president assegurant que està cometent “l’error democràtic més greu de la historia” i acusant-lo d’engegar “la pitjor crisi institucional des del cop d’estat” del 23-F.

Summary: Puigdemont acusa Santamaría “d’insultar” els catalans: “Contra l’amenaçocràcia, nosaltres democràcia”


El Govern ha aprovat aquest dimarts instar el Parlament a tramitar per la via d'urgència extraordinària la llei de facilitació de l'activitat econòmica. La norma, que l'executiu calcula que pot beneficiar a més de mig milió d'empreses i 362.000 autònoms, es va aprovar el mes de gener i és a la cambra des de principis d'any. La conselleria d'Empresa considera que en plena crisi per la covid-19 cal "dotar-se de tots els mitjans a l'abast per ajudar els autònoms i les empreses" i veu la nova normativa que pretén agilitzar la relació entre administracions i empreses com una manera d'injectar recursos a l'economia productiva. De fet, el Govern calcula que la llei permetrà a les empreses estalviar uns 38 milions d'euros anuals.  La petició del Govern, de tramitar la llei per la via d'urgència, permetria reduir a la meitat els terminis per a l'aprovació de la norma. La consellera d'Empresa i Coneixement, Àngels Chacón, ja va dir divendres que cal tramitar la llei "amb urgència" perquè ara "és més necessària que mai".  El projecte de llei posa les bases per una llei que l'executiu descriu com a "pionera a Europa" que pretén fer "més àgil i eficient la relació" entre administracions i empreses. S'integraran els tres nivells d'administració –català, local i estatal- perquè les empreses només hagin d'aportar un cop les seves dades en la seva relació amb elles.  A més, es crea una "autopista administrativa" per a projectes estratègics, per afavorir l'atracció d'empreses amb valor afegit i presència tecnològica, especialment en els casos que aportin inversions productives en l'àmbit industrial i logístic.  La llei també aposta per reduir les càrregues burocràtiques, minimitzar la intervenció administrativa o oferir serveis proactius a l'empresa basats en la gestió de dades. A més, s'estableix un nou model de relació entre l'administració i l'empresa basat en la "confiança mútua, la relació digital per defecte, l'aportació de dades una única vegada, l'eliminació de càrregues administratives innecessàries, l'estandardització dels procediments, la celeritat en la tramitació i la transparència".  Segons els càlculs del Govern, unes 564.000 empreses i 362.000 autònoms, el 89% i el 91% del total, respectivament, se'n podran beneficiar.

Summary: El Govern insta el Parlament tramitar per la via d'urgència la llei de facilitació de l'activitat econòmica


Els serveis jurídics del Parlament han avisat Junts per Catalunya (JxCat) que els escrits de Carles Puigdemont, Jordi Sànchez, Josep Rull i Jordi Turull, en què es reafirmaven en la delegació de vot en el diputat Albert Batet, "no s'adeqüen al contingut de la resolució adoptada pel Ple de la Cambra el 2 d'octubre", que exigia una designació, perquè "es limiten" a "posar en coneixement" de la Mesa del Parlament que serà el portaveu de JxCat el qui continuï votant "en representació" d'ells. "En cap cas, doncs" –continua el dictamen del serveis jurídics encarregat aquesta tarda pel president del Parlament, Roger Torrent- els escrits "s'acullen a la facultat prevista" en aquella resolució de "designar" un altre membre del grup perquè exerceixi els seus drets parlamentaris. L'informe -que signen el secretari general, Xavier Muro, i el lletrat major, Joan Ridao- també concreta que els escrits que va presentar JxCat dijous passat "no poden desplegar efectes jurídics", i adverteix que l'eficàcia dels actes parlamentaris en què puguin participar els quatre diputats afectats "resta seriosament afectada i són susceptibles de ser invalidats". El text argumenta que "si un parlamentari no es substituït expressament per un altre, aquest no pot exercir el dret de vot per delegació". I recorda que aquesta via "no opera en l'actualitat". Així doncs, els lletrats opinen que en el cas dels actes parlamentaris que comporten l'exercici del dret de vot, si aquest s'exercís per delegació, "no podria computar-se vàlidament". Els serveis jurídics reiteren que els diputats suspesos només poden votar, doncs, si són "substituïts", i deixen clar que els vots delegats de Puigdemont, Sànchez, Turull i Rull podrien invalidar les votacions al Parlament. Els lletrats ja havien fet advertències en una línia similar als membres de la Mesa de JxCat i ERC, abans d'una reunió de dijous passat. Ara, però, els serveis jurídics fan constar la seva opinió per escrit, a petició de Torrent. El portaveu adjunt de JxCat, Eduard Pujol, ha dit en roda de premsa aquest dilluns al vespre que el grup volia esperar a conèixer l'informe dels lletrats per "prendre les decisions que calgui". Algunes fonts del grup independentista majoritari sostenen, després de conèixer el text dels serveis jurídics de la cambra, que els quatre diputats afectats podrien finalment no votar al ple de demà, o almenys no tots. D'altra banda, cal recordar que el PSC ja ha recorregut aquest vespre al Tribunal Constitucional (TC) la ratificació de la Mesa perquè els diputats de JxCat poguessin votar de manera delegada, segons l'acord del grup de Puigdemont i Esquerra.

Summary: Els lletrats del Parlament avisen JxCat que l'escrit dels diputats suspesos "no s'adequa" a l'acord del ple


La precandidata a la presidència del PP Soraya Sáenz de Santamaría s'ha mostrat preocupada perquè ERC "hagi tornat de nou a la consulta i a la Declaració Unilateral d'Independència (DUI)". Per això, ha demanat al president del govern espanyol, Pedro Sánchez, "que no faci passos enrere" i que per molt que li hagin "regalat" el govern no "doni" el discurs als independentistes. Sáenz de Santamaría ha recordat que "amb l'esforç de tots" es va aconseguir que la DUI del 27 d'octubre quedés "sense efecte" i que cap dels membres de l'actual Govern hagués format part de l'anterior executiu. L'exvicepresidenta del govern espanyol ha fet aquestes declaracions en un acte amb afiliats del PP a Barcelona després que aquest diumenge les bases d'ERC hagin aprovat el nou full de ruta, que aposta per un referèndum acordat amb l'Estat i no renuncia a la "unilateralitat" per implementar la República. Sáenz de Santamaría s'ha referit a la querella que va presentar contra ella i l'expresident del govern espanyol Mariano Rajoy el president de la Generalitat, Quim Torra,  per la negativa dels primers de publicar el decret de nomenament del Govern del 19 de maig. Sáenz de Santamaría ha celebrat "haver-li guanyat" la querella a Torra i li ha recordat "que li portarà la contrària" i "no callarà".  "Aquí (a Catalunya) és molt difícil fer política. Els independentistes l'han fet un territori d'imposició i silencis", ha comentat.   Tot i que s'ha mostrat animada perquè les darreres enquestes la situen com la precanditata preferida per liderar el PP, Sáenz de Santamaría ha volgut restar importància de les enquestes i ha recordat la seva filosofia: "recuperar el PP i el govern espanyol".  L'exvicepresidenta del govern espanyol també ha situat com a prioritat "recuperar" els votants que van perdre. Així, ha conclòs que és la precandidata que té més "facilitats" per guanyar a Pedro Sánchez.  Del trasllat dels polítics catalans empresonats a centres penitenciaris del país ha lamentat que Sánchez "hagi posat la política penitenciària al servei dels seus interessos polítics". Així, ha defensat que als líders polítics se'ls ha d'aplicar la legislació penitenciària d'acord amb les regles "igual que a tothom". Una vegada més, des del PP han lamentat que Sánchez "hagi fet aquesta concessió" després d'haver rebut suport dels partits independentistes a la moció de censura que el va portar a la Moncloa. Pel que fa a la seva recepta per Catalunya si fos escollida presidenta del govern espanyol ha marcat que passaria per "enfortir" la convivència perquè a Catalunya "es pateix". "Els ciutadans mereixen viure tranquils", ha exigit. També ha apostat per incrementar la presència de l'estat espanyol i les seves institucions al Principat. Per acabar, també ha fet una defensa en l'aplicació "ferma" de la llei.

Summary: Sáenz de Santamaría lamenta que ERC "torni" a la consulta i a la DUI i demana a Sánchez "que no faci passos enrere"


El Regne Unit afronta aquest dijous unes eleccions que han de decidir el futur del Brexit. Laboristes i conservadors es juguen aconseguir la majoria suficient que els permeti tirar endavant el seu full de ruta per a la sortida del Regne Unit de la Unió Europea. El candidat conservador i actual primer ministre, Boris Johnson, demana als electors majoria parlamentària per sortir del bloc el 31 de gener, tal com va acordar en la darrera extensió, forçat pel parlament de Westminster. Per la seva banda, el líder laborista, Jeremy Corbyn, proposa negociar un nou acord amb la Unió Europea que deixi en paper mullat el de Johnson i després sotmetre'l a referèndum. A la consulta, també s'inclouria l'opció de seguir a la Unió Europea. Després d'aconseguir un acord amb Brussel·les que, com en les anteriors ocasions, no va rebre l'aval del parlament britànic perquè els 'tories' van perdre la majoria, la convocatòria d'eleccions de Johnson és l'últim recurs del conservador per recuperar el control de la Cambra dels Comuns.   La majoria absoluta li permetria donar llum verda al seu acord de sortida amb Brussel·les i materialitzar el Brexit el 31 de gener sense més ajornaments per passar a negociar després, segons el seu full de ruta, una "bona" relació comercial amb la Unió Europea. A més, a Johnson li afavoreix el fet que el Partit del Brexit no hagi fet campanya contra ell i, més encara, que no hagi presentat candidats en gairebé 300 districtes actualment en mans dels 'tories'. El Partit del Brexit sí que s'ha presentat en aquells districtes controlats pels laboristes en una estratègia que busca restar possibilitats a la celebració d'un nou referèndum sobre el Brexit.  Per guanyar vots al seu favor, Johnson adverteix de les conseqüències que pot tenir continuar amb bloqueig parlamentari. De fet, té el precedent de l'exprimera ministra Theresa May que, després d'aconseguir també un acord amb Brussel·les, va haver de dimitir en no poder tirar-lo endavant a Westminster després de fins a dues pròrrogues. Corbyn, amb una posició més ambigua sobre el Brexit, defensa una fórmula diferent a la dels conservadors: promet tenir un nou acord amb Brussel·les en sis mesos que després sigui votat en un nou referèndum que incorporaria també l'opció d'anular la sortida del bloc comunitari. Corbyn, però, es compromet a ser "neutral" i no fer campanya per cap de les dues opcions. Conscient de les discrepàncies que genera el Brexit tant en el sí del partit com entre els seus votants, el laborista ha centrat la seva campanya en els serveis socials i ha fet del Sistema Nacional de Salut, l'NHS, una peça clau de la seva estratègia. "Posarem diners a les seves butxaques perquè ho mereixen. Els rics i els grans empresaris ho pagaran", promet Corbyn. Amb els col·legis electorals oberts des de les set del matí fins a les deu de la nit, el resultat de les eleccions no se sabrà fins la matinada.  Les enquestes no descarten un parlament sense majoria En el que tots els partits coincideixen que són "les eleccions més importants en una generació" –i les terceres en poc més de quatre anys-, les enquestes són favorables a Johnson, però la tendència  li va en contra per la remuntada de Corbyn. La distància entre conservadors i laboristes als sondejos s'ha anat escurçat durant la campanya. La darrera gran enquesta abans dels comicis rebaixa la majoria de Johnson de 68 a 28 diputats i el marge d'error no descarta una Cambra dels Comuns sense hegemonia. Aquesta enquesta donaria 339 escons als Conservadors, 231 als laboristes, 41 als independentistes escocesos de l'SNP i 15 als liberal-demòcrates en un parlament de 650 diputats. Un dels factors que podria tenir un paper rellevant a l'hora de decidir les majories al parlament és el vot tàctic. En ser un sistema majoritari i no proporcional, només el candidat amb més vots guanya en cada circumscripció electoral i la resta obté cap representació.  La majoria són 'tories' o laboristes, però aquelles que fluctuen entre els dos partits poden ser decisives. En aquest sentit, pot haver ciutadans que variïn el seu vot per derrotar un partit concret, cosa que podria ser clau per a una majoria conservadora o per un parlament sense majories.  Els dos principals diaris britànics –The Guardian i The Times- també han jugat el seu paper en la campanya. The Guardian ha criticat el "sectarisme" tant de Johnson com de Corbyn. Amb tot, el diari ha qualificat "d'indignant" la posició de Johnson com a primer ministre i considera que una victòria del conservador seria "molt pitjor que un govern dirigit per Corbyn". Per la seva banda, The Times s'ha inclinat més pel candidat conservador.  La Unió Europea, a l'espera del vot dels britànics Brussel·les té especialment en aquesta ocasió els ulls posats en el resultat dels comicis al Regne Unit. Les eleccions, que coincideixen amb la cimera europea que reuneix els caps de govern i d'estat de la Unió Europea a Brussel·les, marcaran la forma en què s'afrontarà el Brexit, és a dir, si segueix el bloqueig o si la sortida es materialitza finalment. Fonts europees avisen que "sigui quin sigui" el resultat de les eleccions, la Unió Europea està "preparada per començar les negociacions per a la relació futura quan hi hagi el Brexit". El bloc comunitari manté així la seva posició a l'espera del rumb que pugui prendre el Brexit després del vot dels britànics.

Summary: El Regne Unit afronta unes eleccions que decidiran el futur del Brexit


La consellera de la Presidència i portaveu del Govern, Neus Munté, ha interpretat aquest dimarts la negativa de la Mesa del Congrés a que el Partit Demòcrata Català (PDC), l'antiga Convergència, tingui grup parlamentari propi a la cambra baixa com un càstig per haver participat del debat de les conclusions de la comissió del Procés Constituent. "És evident que és allò que sembla, una represàlia contra una formació que forma part de la majoria independentista, per la votació del passat dimecres al Parlament", ha sentenciat Munté. I és que, la també vicepresidenta del nou PDC, considera que la formació "té dret a tenir grup propi al Congrés" perquè "existeixen precedents i informes favorables".  "Però tot i això, la voluntat de les formacions polítiques, abanderades pel PP, ha estat negar aquest dret", ha conclòs.

Summary: Munté creu que la negativa al PDC a tenir grup al Congrés és "una represàlia" per la votació del Procés Constituent


Vuit documentals de sis nacionalitats competiran a la Secció Oficial de Documentals de la 25a Mostra de Cinema Llatinoamericà de Catalunya. Són 'Yeses' (Espanya) de Miguel Forneiro, 'Miró. Las huellas del olvido' (Argentina/Equador) de Franca G. González, 'Madame Cinéma' (Veneçuela) de Jonathan Reverón, 'Charco. Canciones del Río de la Plata' (Argentina) de Julián Chalde, 'Espero Tua (re)volta' (Brasil) de Eliza Capai, 'Viaje a los pubelos Fumigados' (Argentina) de Fernando Solanas, 'The Smiling Lombana' (Colòmbia) de Daniela Abad i 'Los 120, la Brigada del Café' (Argentina) de María Laura Vasquez. La Mostra està organitzada per l'Ajuntament de Lleida i el Centre Llatinoamericà de Lleida i se celebrarà a la capital del Segrià del 6 al 13 de juny. Les projeccions de tots els títols seran a l'Espai Funatic i les Sessions especials de documentals es projectaran a l'Auditori del Centre de Cultures i Cooperació Transfronterera (CCCT) del Campus de Cappont, un espai que, segons els organitzadors, contribueix a facilitar el seguir arribant a tota la comunitat universitària. Les projeccions estan obertes a tot el públic. El jurat de la Secció Oficial de Documentals estarà format com en aquests darrers anys, per docents de la Universitat de Lleida. Concretament, per Olga Bernad, psicopedagoga, doctora i coordinadora del Doble Grau en Educació Infantil i Primària de la facultat d'Educacio i Treball social de la UdL; Moisés Selfa, Filòleg, doctor i Professor de Didàctica de la Llengua i la Literatura al Departament de Didàctiques Específiques de la Facultat d'Educació, Psicologia i Treball Social de la Universitat de Lleida; i Beatriz Gómez, doctora i coordinadora del grau en Comunicació i Periodisme Audiovisuals de la Universitat de Lleida. YESES (Espanya) de Miguel Forneiro (72') – 2019 'Yeses' explica la història de dones amb "vides tortes", tancades entre parets grises, en silenci, adormides. Dones que no veuen créixer els seus fills. Dones jutjades i condemnades, que es mouen en una prima línia, entre víctimes i agressores. Fa trenta anys, a Yeserías, antiga presó de dones, Elena Cánovas, funcionària de presons i recentment graduada en Interpretació i Direcció per la RESAD, es va animar a trencar els murs i a portar el teatre a la presó, creant amb les internes del penal el grup "Teatre Yeses".  Ara, Miguel Forneiro ho explica en un documental. L'any 1989, Forneiro va començar a treballar en el sector audiovisual, tant en llargmetratges, com en cinema publicitari i sèries de ficció per a televisió. Actualment és el director de producció de la sèrie de TVE 'Cuéntame cómo pasó'. MIRÓ. LAS HUELLAS DEL OLVIDO (Argentina/Equador) de Franca G. González (90') – 2018 'Miró. Las huellas del olvido' se situa al nord de la Pampa, a Argentina, on va existir un poble que avui jeu tapat per la soja. La seva vida es va tallar abruptament el 1912 i molt poc va sobreviure d'ell en la memòria dels pobladors de la zona. Fa quatre anys, els nois d'una escola rural van descobrir que alguna cosa brillava en la plana. Eren milers de fragments escampats i remoguts per l'arada. 'Miró' excava en aquest passat ocult i inabastable. 120 anys després, alguna cosa prem per emergir sota un horitzó de planes infinites. Allà on la soja reina, el que es lliura és una batalla més en la constant licitació del cinema contra l'oblit. Franca González és guionista, productora i realitzadora de cinema documental. Els seus films han estat reconeguts per l'Acadèmia d'Arts i Ciències Cinematogràfiques (Arg), Argentores, IBERMEDIA, INCAA, UNESCO i han competit en nombrosos festivals internacionals: BAFICI, DocLisboa, Màlaga, Tolosa, Vancouver, l'Havana, Leipzig i / o. Va ser becària del FNA, de l'CALQ (Canadà) i del Canadian Studies Program. MADAME CINÉMA (Veneçuela) de Jonathan Reverón (70') – 2018 'Madame Cinéma' explica la història de Margot Benacerraf, la pedra fundacional del cinema veneçolà i una de les gerents culturals més importants de la contemporaneïtat veneçolana. Fundadora d'organismes que van atendre la necessitat de molts creadors veneçolans, la Cinemateca Nacional de Veneçuela no hagués existit sense la formació i experiència que Benacerraf va obtenir a París sota la mentoria d'Henri Langlois, fundador de la Cinemateca Francesa. La protagonista ha estat artífex de molts somnis i ha estimulat incansablement a tots amb la seva passió pel setè art.  Aquesta és una pel·lícula que busca traçar l'evolució de l'ofici a Veneçuela i el món, comptant amb imatges inèdites del seu arxiu personal i la revelació d'un ric anecdotari que es tradueix en patrimoni cultural de Veneçuela. Pablo Picasso, Luis Buñuel, Alejo Carpentier, Henri Langlois, María Teresa Castillo, Alejandro Otero, Gabriel García Márquez, Armando Reverón i Miguel Otero Silva són només algunes de les personalitats i amics que Margot ha sobreviscut. CHARCO, Canciones del Río de la Plata (Argentina) de Julián Chalde (77') – 2018 'Charco' és un llargmetratge documental sobre la música argentina i uruguaiana, que inclou a més de 70 destacats artistes rioplatenses (Fito Páez, Jorge Drexler, Gustavo Santaolalla, Hugo Fattoruso i Pedro Aznar entre ells). Es va rodar durant cinc anys en diverses localitzacions de Buenos Aires i Montevideo, retratant tots els paisatges musicals de la regió, provinents del Tango, el Rock, la Murga, el Candombe, la Cumbia i la Milonga. 'Charco' ha guanyat el Premi Gardel 2018 a la Millor Banda de So per a Cinema i TV; Guanyadora del Premi Argentí a la Creativitat Cultural, atorgat pel Ministeri de Cultura de la Nación; Distingida com a producte estratègic per la Cancelleria Argentina, en vistes a la postulació conjunta d'Uruguai i Argentina al Mundial de Futbol 2030; Seleccionada com a part del programa 2018 del British Council. ESPERO TUA (RE)VOLTA (Brasil) de Eliza Capai (93') – 2019 Eliza Capai és una documentalista independent que se centra en la representació social. Problemes i pensament sobre maneres creatives de producció, narració i distribució. El seu primer llargmetratge, 'Here ls So Far' (2013) es basa en trobades amb dones durant un viatge de set mesos per l'Àfrica. La seva segona pel·lícula, "La tortuga i el tapir" (2016), investiga les gegantines plantes hidroelèctriques construïdes i planejades enmig de la selva amazònica durant la pitjor sequera del Brasil en dècades. Ara, amb 'Espero Tua (Re)volta' se centra en les protestes estudiantils al Brasil des del 2013 fins a l'elecció del nou president, Jair Bolsonaro, el 2018. El documental tracta la crisi econòmica i social del Brasil, que es va aprofundir en l'última dècada i que va fer que els estudiants sortissin al carrer i ocupessin centenars d'escoles, exigint educació pública i posar fi a les mesures d'austeritat. Inspirat per la veu col·lectiva del moviment en si, el documental està narrat per tres estudiants de secundària, que representen punts centrals de la seva lluita. L'empenta dels narradors per l'espai i el temps exposa els conflictes del moviment i demostra la seva complexitat. VIAJE A LOS PUEBLOS FUMIGADOS (Argentina) de Fernando Solanas (98’) – 2018 El cinema és un mirall del seu temps i de la política d'un país al qual tracta de desemmascarar davant l'espectador, explica Fernando Solanas. També és producte dels processos polítics que el regulen i utilitzen, en major o menor mesura, com a eina de difusió i persuasió col·lectiva. Aquesta fusió que va esclatar com a model als anys seixanta i setanta va generar innombrables pel·lícules i documentals apassionadament militants i revolucionaris, com va ser 'La hora de los Hornos' (1968), de Fernando "Pino" Solanas i Octavio. Després del seu pas pel Festival Internacional de Cinema de Berlin -secció Berlinale Special- i el Festival Internacional de Cinema Independent de Buenos Aires (Bafici) 2018, el seu últim treball posa en agenda un tema sensible i preocupant: la contaminació ambiental per les fumigacions amb agrotòxics sobre els aliments que ingereix la població mundial. THE SMILING LOMBANA. (Colòmbia) de Daniela Abad (90’) – 2018 És un documental sobre l'avi de la directora, l'artista Tito Lombana. La realitzadora fa un retrat d'ell en el que enfronta els llums i ombres de la seva família i al mateix temps del seu país. El que al començament sembla ser la història del prometedor i jove artista Tito i la seva relació amb una italiana intel·ligent i liberal, es comença poc a poc a vestir d'ombres. A través dels testimonis de la seva dona, la seva família i les persones que el van conèixer, el personatge revela els seus plecs.  Tito Lombana, qui va renegar del seu país quan va marxar a estudiar a Europa, va acabar atrapat en les seves immenses contradiccions. La seva figura condensa la tragèdia d'una societat que va decidir lliurar-se a la voràgine de l'èxit i el diner ràpid, sense mesurar els danys immediats i futurs d'aquesta decisió. Però el personatge central d'aquest documental també és l'home que, en solitari, assumeix el preu dels seus actes, i com pot arribar a canviar el destí de les persones que l'envolten. LOS 120, LA BRIGADA DEL CAFÉ. (Argentina) de María Laura Vasquez (69') – 2018 Al 1985, 120 joves argentins van viatjar fins a Nicaragua, amb la finalitat de realitzar tasques de recol·lecció de cafè per a col·laborar amb l'economia d'aquell país, molt perjudicat per la guerra imposada pels EUA. Immediatament a l'Argentina, la dreta conservadora, els mitjans hegemònics i les forces diplomàtiques van demonitzar aquesta iniciativa solidària i van fer tot el possible perquè aquesta acció fracassés. En canvi, aquest viatge es va fer i va significar per aquest contingent una experiència que els va canviar la vida per sempre més. 31 anys després, quatre brigadistes van decidir tornar a Nicaragua a recórrer els espais d'aquesta història. En aquest context és on es reviuen els debats sobre el passat i sorgeixen disputes internes a Nicaragua. Aquesta pel·lícula és el rescat del més bonic d'una generació que va donar el millor de sí mateixa per ajudar a construir una societat nova.

Summary: Vuit documentals de sis nacionalitats competiran a la Mostra de Cinema Llatinoamericà de Catalunya


Desenes d'avis s'han acostat al Parc de Can Mercader de Cornellà de Llobregat aquest diumenge per gaudir de les dues hores de passeig matinal que els pertoca segons el pla de desescalada de l'Estat. Un d'ells, l'Antoni, de 85 anys, ha marxat a casa passades les onze després de caminar 5 quilòmetres fent voltes al parc. "Fins dos quarts d'onze hi havia gent de totes les edats, però després han anat marxat i només hem quedat els avis", ha destacat. Precisament, que la gent respecti les franges horàries, és una de les reivindicacions d'aquest col·lectiu. Tot i que majoritàriament s'han respectat, la Maria del Carmen lamenta que entre les 10 i les 12 ha vist molts menors de 70 anys. "Tots hem de complir per no anar enrere", ha alertat.  En un recorregut per diversos municipis del Baix Llobregat aquest diumenge al matí es pot concloure que, majoritàriament, la ciutadania està respectant les franges horàries per edats per sortir a passejar o fer esport. Entre les 10 i les 12, més enllà de propietaris de gossos passejant les seves mascotes i algun corredor o ciclista despistat, pràcticament tota la gent que es veia passejant pels carrers i parcs eren avis aprofitant la seva franja horària matinal per estirar les cames. "Ahir, suposo que per ser el primer dia la cosa se'n va anar de mare una mica, però sembla que avui la gent està fent bondat", assenyala l'Amàlia, de 70 anys, que passeja amb el seu marit.  A Cornellà de Llobregat, el Parc de Can Mercader i el Passeig dels Ferrocarrils Catalans han estat dos dels espais on s'ha vist més gent gran passejant sola, en parella o acompanyats d'un cuidador. "Han estat gairebé dos mesos de sacrifici tancats a casa i ara s'agraeix poder gaudir del sol i estirar les cames una estona cada dia", celebra la Dolors, de 75 anys.   Tot i celebrar que "per fi" se'ls hagi deixat sortir de casa, la gent gran tira de prudència i recorda que si la ciutadania "abaixa la guàrdia" es pot perdre tot el guanyat en aquests prop de dos mesos de confinament. Per això reclamen que tothom surti a passejar "quan toca". "Pel que ens juguem cal que tots respectem les normes", assenyalen el Juan i la Mari.  La gent gran consultada assegura que, si no han de comprar res, només sortirà a la franja de dues hores del matí i que a la tarda es quedaran a casa. Un d'ells és l'Antoni, que aquest dissabte va poder recuperar la rutina de caminar cinc quilòmetres cada dia. O la Montserrat i la Maria, dues amigues que també han escollit el Parc de Can Mercader per fer una mica d'esport i que "els hi toqui el sol".  A tocar del Llobregat, al camí que uneix el Prat amb Sant Boi de Llobregat, l'Alfredo caminava sol als volts de dos quarts de 12 del migdia en una zona molt freqüentada per corredors i ciclistes. "Que això estigui pràcticament vuit a aquesta hora és bona senyal perquè vol dir que els joves estan respectant els horaris", destaca.

Summary: La gent gran demana que es respecti la seva franja horària per passejar amb seguretat


El diputat electe del Democràcia i Llibertat al Congrés Jordi Xuclà considera que la millor contribució que pot fer al procés i a les negociacions entre Junts pel Sí i la CUP per formar govern a Catalunya és "mantenir un discret silenci". Xuclà ha fet aquestes declaracions a la cambra baixa en resposta a la piulada del número dos de la coalició, Carles Campuzano, en què apostava per buscar una nova majoria o per anar a noves eleccions després de l'assemblea de la CUP d'aquest diumenge. "Amb tota l'estima que li tinc a Carles Campuzano em remeto a les declaracions del grup parlamentari de Junts pel Sí", ha subratllat Xuclà, per afegir que "la situació ja és prou complexa per afegir matisos".  El diputat de Democràcia i Llibertat al Congrés ha fet aquestes manifestacions aquest dilluns poc després de recollir l'acta a la cambra baixa on ha apuntat que l'"aritmètica ha quedat així de complicada" i que ara cal veure què passa. Segons Xuclà, el cas espanyol i el del Parlament de Catalunya no és el de Bèlgica on hi va haver un govern en funcions durant 549 dies i ha subratllat que legalment la data límit en el cas català és fins el dia 9 de gener.

Summary: Xuclà replica a Campuzano que mantenir un "discret silenci" és la millor contribució al procés


Els sindicats UGT i CCOO es van reunir aquest dimecres amb la consellera de Justícia, Ester Capella, i el director general de Dret i d'Entitats Jurídiques, Xavier Bernadí, a qui van traslladar les "limitacions" que veuen al decret aprovat pel Govern que permet la limitació dels preus de lloguer en els barris o les ciutats on es pugui acreditar una manca d'habitatge assequible. Tot i valorar positivament que hi hagi una "proposta inicial" per abordar la situació actual del mercat de lloguer, consideren que el decret "pateix la manca de mecanismes i instruments efectius per garantir a la classe treballadora i a les famílies en situació vulnerable l'accés ple a un habitatge digne i adequat amb un lloguer assequible". Els sindicats aportaran al Govern "aspectes a millor" i han confirmat la seva voluntat de "continuar en unitat d'acció donant seguiment a l'evolució d'aquest decret". "Confiem en el compromís d'una participació conjunta que permeti defensar el dret a l'habitatge i la seva funció social", han afegit. UGT i CCOO també van demanar una "major participació" en la tramitació del projecte de llei per a la limitació del preu del lloguer.

Summary: UGT i CCOO traslladen a Capella les "limitacions" que veuen en el decret que limita el preu del lloguer


L'Institut Català de Finances (ICF), la societat de garantia recíproca Avalis de Catalunya i la patronal empresarial Cecot han signat un conveni de col·laboració per promoure i impulsar projectes d'inversió en eficiència energètica i autoconsum d'energia fotovoltaica de les pimes catalanes. L'acord de col·laboració pretén promoure i impulsar la transició energètica de les empreses d'acord amb els Objectius de Desenvolupament Sostenible (ODS) definits a l'agenda 2030 de les Nacions Unides. En concret, l'Oficina de Renovables de la Cecot oferirà a les pimes catalanes un servei d'assessorament integral mentre que l'ICF i Avalis proveiran dels productes finances adequats.  "Aquest tipus d'aliances incrementen les possibilitats de les pimes de dur a terme projectes sostenibles amb més garanties d'èxit", ha assegurat el conseller delegat de l'ICF, Josep – Ramón Sanromà, durant l'acte de signatura.  El conveni contempla també la celebració de sessions i actes de divulgació sobre les solucions de finançament de l'ICF i Avalis, així com la identificació de projectes susceptibles de suport financer per totes tres entitats.  ICF i Avalis van posar en marxa la setmana passada una línia de finançament dotada de seixanta milions d'euros per a projectes d'inversió respectuosos amb el medi ambient. Els préstecs oscil·len entre 25.000 euros i 500.000 euros i compten amb un termini de deu anys, amb possibilitat d'un període de carència de fins a dos anys.

Summary: L'ICF, Avalis i la Cecot signen un conveni per promoure el finançament de projectes de transició energètica


Les actuacions que en matèria d'enllumenat s'han portat a terme a la ciutat de Lleida els darrers anys per normalitzar nivells lumínics i millorar la uniformitat lumínica han permès reduir les emissions de CO2 en més de 2.100 tones anuals, l'equivalent a les emissions que generarien 2.400 habitatges tipus de Lleida, segons ha explicat el tinent d'alcalde de la Paeria i regidor d'Hàbitat Urbà, Rural i Sostenibilitat, Fèlix Larrosa. A finals del 2016, a més, s'hauran millorat els sistemes de regulació i de telegestió i Lleida tindrà el 100% dels quadres de llum telegestionats, fet que "permetrà una gestió més intel·ligent de l'energia a la ciutat", segons Larrosa. Altrament, la Paeria avança en l'embelliment de Lleida amb un projecte d'il·luminació monumental en edificis i espais singulars.  Fèlix Larrosa ha recordat que l'Ajuntament de Lleida va aprovar l'any 2014 el Pla d'Acció per l'Energia Sostenible de Lleida, un compromís municipal per impulsar Lleida com a ciutat sostenible amb l'objectiu d'intentar combatre el canvi climàtic i disminuir les emissions de C02. Segons Larrosa, aquest Pla "ha convertit Lleida en una ciutat pionera en l'ús d'energia sostenible" a partir de la instal·lació generalitzada de leds que no emeten llum cap al cel i que, amb sistemes de regulació, permeten adaptar la quantitat de llum a les necessitats de cada moment. Les actuacions que en matèria d'enllumenat s’han portat a terme a la capital del Segrià els darrers anys amb l'objectiu de normalitzar nivells lumínics, millorar la uniformitat lumínica i reduir la llum intrusa –que és la que prové de l'espai públic i entra dins els pisos i cases- estan en consonància amb el que fan altres ciutats europees capdavanteres com ara Berlin, Estocolm, Birmingham, Stuttgart o Lió, segons el tinent d'alcalde. Tot i això, ha remarcat que el projecte de millora d'enllumenat "és un projecte viu i requereix validar i revisar els punts on encara s'hagi de fer alguna actuació". La Paeria avança en "l'embelliment" de Lleida amb il·luminació monumental en edificis i espais singulars Larrosa també ha avançat que l'Ajuntament de Lleida està treballant en un projecte per seguir posant en valor els espais patrimonials, històrics i artístics i, en aquest sentit, ha explicat que els propers anys s'anirà incorporant il·luminació monumental en edificis i espais que requereixin reforçar, sota els criteris de sostenibilitat, els elements ornamentals i arquitectònics que contribueixen a un embelliment de la ciutat, especialment per la nit.

Summary: Lleida redueix les emissions de CO2 en més de 2.100 tones anuals amb el nou enllumenat de la ciutat